Skopje

Skopje ( [ˈskɔpjɛ], ) om Pohjoižmakedonijan pälidn da kaikiš suremb lidn.
Istorii.
Eländpunktan aluz om pandud 1. voz'sadan meiden erad lopus kuti rimalaine "Flavia Aelia Scupi"- vai "Flavia Scupinorum"-kolonii, paginoiš "Skupi" ( i "Scuiris"). Amuižiden pertiden alused oma kaičenus. Voz'sadoiden hätkte oli Vizantijan i Serbijan tobmuden al. Ezmäižen Bolgarijan car'kundan Samuil-ohjandai ümbärzi lidnad seinil 10. i 11. voz'sadoiden röunal, nügüd'aigan nähtas niid kuti Skopjen lidnuz-zamk (). Vspäi 1392 vhesai 1912 oli Osmanan imperijan palaks "Üsküp"-nimenke. Vspäi 1944 oli Makedonijan Tazovaldkundan pälidnaks, oli Jugoslavijan palaks vhesai 1992.
Vozil 518, 1555, 1904 i 1963 manrehkaidused paniba lidnad mantazole. Vl 1689 avstrine E. Pikkolomini-jenaral polti Skopjed lophu holeran pošavan tagut.
Skopje šingotase tekstil'tegimištol, terasen ümbriradmižel, himižil (heretusiden «OHIS»-kombinat) i farmaceftižil («Alkaloid») edheotandoil, Okta-kompanijan kivivoin ümbriradmižel, Sanos-avtobusoiden pästandal, sömtegimištol (oludenkeitand, kofen i tabakon pakuitez), painuzradmižel.
Geografijan andmused.
Lidn sijadase valdkundan pohjoižes, mägidenkeskeižes kalt'uses, Vardar-jogen randoil ( 388 km pitte, lankteb Egeižhe merhe), 238 m ü.m.t. keskmäižel korktusel. Vodno-mägi om lidnan kaikiš korktemb čokkoim, 1066 m kortte. Lujad manrehkaidused oleldas sen tahondas.
Klimat om ven subtropižen röunal, Keskmeren penen valatoitusenke. Keza om hät'k päivoikaz. Voden keskmäine lämuz om +12,6 C°, heinkun i elokun +24,1 C°, tal'vkun-uhokun +0,2..+3 C°. Ekstremumad oma −25,8 C° (viluku) i +43,7 C° (eloku). Kezaaigan minimum om +3 C° (kezaku), tal'vaigan maksimum om +24,2 C° (uhoku). Ei voi panda halad kezakus-elokus. Paneb sadegid 483 mm vodes, läz tazomäras kuidme, enamba kezakus (54 mm) i redukus-tal'vkus (45..49 mm kus), vähemba vilukus-uhokus (29..30 mm kus). Tal'v oleleb sumosine i läz lumikatketa, paneb lunt 20 päiväd sezonas. Tullei oleskeleb harvoin. Kun keskmäine relätivine nepsuz vajehtase 74..85 % röunoiš redukus-uhokus, 56..66 % sulakus-sügüz'kus.
Tobmuz.
Skopje jagase kümneks nimitadud kundaks, ičeze pämez' om kaikuččes.
Lidnan Nevondkund (, ) vahvištab vai ei meran pätandoid. Kaik rahvaz valičeb nevondkundan 45 ühtnijad nelläks vodeks.
Skopjen mer (, ) valičese nelläks vodeks, edestab kaiked lidnad, tegeb pätandoid lidnan kundoiden pämehiden nevondoiden jäl'ghe. Edeližed merad oma Petre Šilegov ("Петре Шилегов", reduku 2017 — reduku 2021), Koce Trajanovski ("Коце Трајановски", 2009 — reduku 2017).
Eläjad.
Vl 2002 lidnan eläjiden lugu oli 506 926 ristitud, valdkundan ristitišton nelländez. Kaik 544 086 eläjad oli lidnas vl 2015, se ristitišt oli kaikiš suremb.
Rahvahad (2002): makedonijalaižed — 66,7 %, albanijalaižed — 20,4 %, čiganalaižed — 4,6 %, serbalaižed — 2,8 %, turkad — 1,7 %, bošnäklaižed — 1,5 %, toižed rahvahad — 2,3 %.
Kaik 21 keskškolad ratas pälidnas. Znamasine üläopendusen aluzkund om valdkundaline makedonijankel'ne Phh. Kirillan i Mefodijan universitet Skopjes (, 25,2 tuh. üläopenikoid 2018/19 openduzvodel). Sen aluz om pandud vl 1949, siš om 23 fakul'tetad i kümne tedoiduzinstututad. Om üläopendusen toižid-ki aluzkundoid, ned oma privatižed universitetad.
Transport.
Kaks'žiruižed avtobusad i miniavtobusad (vspäi 2014) oma kundaližeks transportaks lidnas, tramvain jono om sauvomas. Jonused ühtenzoittas lähižidenke Evropan pälidnoidenke.
Rahvahidenkeskeine soda- da civiline "Skopje"-lendimport ("SKP / LWSK", 2,8 mln matknikoid vl 2023) sijadase seičemetoštkümnes kilometras suvipäivnouzmha lidnaspäi Petrovec-žilos. Tehtas reisid Evropan maiden pälidnoihe i Persijan lahten lidnoihe, om čarterreisid Turkanman i Egiptan lebutahoiže.